*Az előterjesztés 4. sz. melléklete*

**Előzetes hatásvizsgálat**

a Budapest főváros területén végzett távhőszolgáltatásról szóló 66/2012. (IX. 28.) Főv. Kgy. rendelet módosításához

A jogalkotásról szóló 2010. évi CXXX. törvény 17. § (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. A hatásvizsgálat során vizsgálni kell a tervezett jogszabály valamennyi jelentősnek ítélt hatását, különösen

* ***társadalmi, gazdasági, költségvetési hatásait,***
* ***környezeti és egészségi következményeit,***
* ***adminisztratív terheket befolyásoló hatásait, valamint***
* ***a jogszabály megalkotásának szükségességét, a jogalkotás elmaradásának várható következményeit, és***
* ***a jogszabály alkalmazásához szükséges személyi, szervezeti, tárgyi és pénzügyi feltételeket***.

A törvényi előírásnak megfelelően a Budapest főváros területén végzett távhőszolgáltatásról szóló 66/2012.(IX. 28.) Főv. Kgy. rendelet (a továbbiakban: Rendelet) módosításának hatásait az alábbiakban foglaljuk össze.

A Rendeletet és annak módosításait az Mötv. előírásainak megfelelően önkormányzati rendelet formájában kell megalkotni. Joghatását tekintve a Rendelet előírásai Budapest főváros területén távhőszolgáltatásra engedéllyel rendelkező engedélyesekre (a továbbiakban együtt: távhőszolgáltató), valamint a távhőszolgáltatást igénybe vevő felhasználókra és díjfizetőkre terjed ki.

Jelen rendeletmódosítás lehetővé kívánja tenni, hogy megvalósulhasson a külön kezelt intézményeknek nyújtott távhőszolgáltatás kedvezményes ármegállapítása.

A távhőszolgáltatásról szóló 2005. évi XVIII. törvény (a továbbiakban: Tszt.) 3. § w) pontja szerint: *„külön kezelt intézmény: egyéb felhasználók közül a központi költségvetési szerv, a központi költségvetési szerv költségvetési intézménye, a helyi önkormányzat, a helyi önkormányzat költségvetési intézménye, valamint a normatív állami támogatásban részesülő, közfeladatot ellátó, nem nyereség- és vagyonszerzési célt szolgáló egyéb intézmény.”*

Mivel a Budapesten lévő külön kezelt intézmények többsége nagy fogyasztási igénnyel rendelkező költségvetési szerv, indokolt ezen ügyfélcsoport hosszú távú bevonása a távhőszolgáltatásba, amely a városnak is megfelelő környezetkímélő fűtési technológián túl további nagy hőigénnyel bíró ügyfelet vonz és köt le a távhőszolgáltatásba.

A rendeletmódosításnak kizárólag a külön kezelt intézményekre gyakorolt hatásai mutathatók ki.

1. ***Társadalmi, gazdasági, költségvetési hatások***

A környezetvédelmi politika egyik alapvető stratégiája a távhőpiac bővítése, amely magában foglalja új termékek, szolgáltatások fejlesztését és bevezetését, továbbá új fogyasztók és új ellátási területek bevonását a távhőszolgáltatásba. A fogyasztói kör bővítése, új felhasználók bekapcsolása a távhőrendszerbe javítja a távhőrendszer kihasználtságát, ezen keresztül a távhőrendszer eredményességét.

A környezetbarát távhő szolgáltatás országos energiapolitikai eszköz, az Országgyűlés által elfogadott 2030-ig irányt mutató Nemzeti Energiastratégia végrehajtásának fontos eszköze. Kiváló lehetőség a klímavédelem és a fenntartható fejlődés szolgálatában, ezért jogi szabályozással is erősíteni kell a nemzeti vagyon részét képező távhőrendszerek védelmét.

A hazai energiafelhasználás 40%-a hűtés-fűtési célra történik. Ebből a lakosság és a tercier szektor részesedése 60% fölötti. A fűtés és hőtermelés döntő hányada ma földgáz bázison történik. A fűtéssel és hűtéssel kapcsolatos kiadások a lakosság és a közületi szektor rezsiköltségének jelentős tételét képezik.

A külön kezelt intézményeknek adható kedvezményekkel megvalósulhat ezen ügyfélcsoport hosszú távú bevonása a távhőszolgáltatásba.

Megállapítható a külön kezelt intézményekre vonatkozó hatósági ár alkalmazásával kalkuláló modell számításait figyelembe véve, hogy jelen jogszabályi és gazdasági környezet mellett kizárható a futamidő alatti, előre nem várt veszteségesség keletkezése.

***2. Környezeti és egészségi következményei***

A Rendelet módosítása segíti a környezetkímélő fűtési technológia elterjedését és kiszélesítését, vagyis a rendeletmódosítás eredményeképpen pozitív környezeti és egészségi következmények várhatók.

***3. Adminisztratív terheket befolyásoló hatás***

A szabályozás újabb adminisztratív terheket nem ró sem a lakosságra, sem az önkormányzatra.

***4. A jogszabály megalkotása szükségességének, a jogalkotás elmaradásának várható következményei***

Budapesten lévő külön kezelt intézmények többsége nagy fogyasztási igénnyel rendelkező költségvetési szerv. Amennyiben Budapesti Távhőszolgáltató Zrt. nem tudja elérni ezen ügyfélcsoport hosszú távú bevonását a távhőszolgáltatásba, a környezetet súlyosan terhelő fűtési módok elterjedése miatt káros környezeti és egészségi következmények várhatók.

***5. A jogszabály alkalmazásához szükséges személyi, szervezeti, tárgyi és pénzügyi feltételek***

A Fővárosi Önkormányzat és a Főpolgármesteri Hivatal, valamint Budapesti Távhőszolgáltató Zrt. rendelkezik a végrehajtáshoz szükséges szervezeti, személyi és tárgyi feltételekkel.